**Білет № 7.**

**Пытанне 1. *Беларусь у перыяд Айчыннай вайны 1812г: баявыя дзеянні на тэрыторыі Беларусі, стаўленне да вайны розных пластоў насельніцтва, вынікі вайны для Беларусі***

Калі французскі імператар Напалеон авалодаў часткай польскіх зямель, там было створана Варшаўскае герцагства. Шляхта Беларусі і Літвы разглядала гэта ўтварэнне як першы крок да аднаўлення былой Рэчы Паспалітай.

З мэтай не дапусціць падтрымкі Напалеона памешчыкамі заходніх губерняў расійскі імператар Аляксандр I заявіў аб сваім намеры аднавіць у складзе Расійскай імперыі Вялікае Княства Літоўскае. Па даручэнні імператара ў 1811—1812 гг. князь **Міхал Клеафас Агінскі** падрыхтаваў некалькі памятных “За пісак” і разам з князем Ф. К. Любецкім, графам Л. Плятэрам распрацаваў праект “Палажэння аб праўленні аўтаномным Вялікім Княствам Літоўскім” (\*\*1).

Гэты праект, які прадугледжваў **аўтаномію** — права на ўнутранае самакіраванне, што давалася адноўленаму ВКЛ, — атрымаў у гісторыі назву **“план Агінскага”**. Аднак яго ажыццяўленне зацягваў імператар Аляксандр І, план так і не быў рэалізаваны.

10 чэрвеня 1812 г. Францыя аб’явіла вайну Расійскай імперыі, а 12 чэрвеня **1812 г.** армія Напалеона пераправілася праз Нёман і ўварвалася ў межы дзяржавы. Напалеонаўская “Вялікая армія” была самай буйной і баяздольнай арміяй у свеце. Яна мела на памежжы істотную колькасную перавагу над расійскімі войскамі.

Расійскае камандаванне планавала спыніць праціўніка на абарончай лініі, якая стваралася ўздоўж рэк Заходняя Дзвіна — Бярэзіна — Дняпро. Таму тут яшчэ да вайны будаваліся крэпасці і ўмацаванні. 1-я і 2-я Заходнія арміі размяшчаліся каля Вільні і Ваўкавыска. Яны адступалі ад заходніх граніц з мэтай злучэння. У чэрвені — ліпені расійскія войскі вялі жорсткія баі пад Кобрынам, Мірам, Салтанаўкай, Астроўнам, Полацкам. Тэрыторыя Беларусі стала арэнай ваенных дзеянняў. 1-я і 2-я расійскія арміі змаглі аб’яднацца толькі пад Смаленскам, адкуль пасля бітвы працягвалі адступаць, зберагаючы асноўныя сілы. У час адступлення расійскія войскі выкарысталі такь званую скіфскую тактыку, ці тактыку “выпаленай зямлі”. Яе сутнасць заключаласяў тым, што на тэрыторыях, якія пакідаліся праціўніку, знішчаліся ўсе харчовыя і іншыя рэсурсы.

У складзе напалеонаўскай арміі, у якую ўваходзілі прадстаўнікі многіх падпарадкаваных Францыі наро даў Еўропы, было шмат ураджэнцаў Літвы і Беларусі. Напрыклад, князь **Дамінік Радзівіл**, уладальнік Мірска га і Нясвіжскага замкаў, выставіў за свой кошт трохтысячны ўланскі полк (лёгкаўзброеная кавалерыя).

У складзе войскаў Напалеона полк першым 16 чэрвеня ўрачыста ўступіў у Вільню. Князь падтрымаў Напалеона, бо той паабяцаў аднаўленне Рэчы Паспалітай.

За ўдзел у бітве пад Смаленскам Дамінік Радзівіл быў узнагароджаны французскім афіцэрскім крыжом Ганаровага легіёна. Першай значнай перамогай расійскіх войскаў у вайне 1812 г. стала бітва пад Клясціцамі каля Полацка. У ёй вылучыўся кавалерыйскі генерал **Якаў** **Пятровіч Кульнеў**. Яшчэ ў 1809 г. яго прызначылі шэфам Беларускага, а потым Гродзенскага гусарскага палка. У час бітвы генерал быў паранены ядром, якое адарвала яму абедзве нагі. Ён сарваў з мундзіра ўсе свае ордэны, каб праціўнік не даведаўся аб такой буйной страце расійскай арміі. Апошнімі на маган нямі завярнуўся ў шынель простага салдата, бо пажадаў памерці як просты радавы. У гонар заслуг Кульнева яго імя ў 1900 г. было прысвоена Полацкай нас таўніцкай семінарыі, а ў 1909 г. — Клясціцкаму гусарскаму палку.

Чатырохмесячную аблогу напалеонаўскіх войскаў вытрымаў гарнізон Бабруйскай крэпасці. Тут камандуючы 2-й арміяй генерал **Пётр Іванавіч Баграціён** пасля жорсткіх баёў з непрыяцелем даў за сценамі крэпасці адпачынак салдатам, пакінуў параненых (\*\*2, 3). Салдаты называлі Баграціёна “Бог раці ён”, а Напалеон лічыў лепшым генералам расійскай арміі. Генерал падтрымаў ідэю свайго ад’ютанта Дзяніса Давыдава аб стварэн ні невялікіх вайсковых атрадаў для барацьбы з напалеонаўскай арміяй на захопленых ёю тэрыторыях. Тактыку дзеяння так званых лятучых атрадаў гусараў дагэтуль вывучаюць у ваенных навучальных установах.

У перамогу Расіі ў вайне 1812 г. зрабілі ўклад салдаты-рэкруты з бела рускіх губерняў. Некалькі дзясяткаў тысяч іх служыла ў часцях 1-й расій скай арміі пад каман даваннем М. Б. Барклая дэ Толі. Яны змагаліся ў складзе дывізій, што вы зна чылі ся ў Бара дзін скай бітве 26 жніўня 1812 г.

Рашэнне аб гэтай генеральнай бітве было прынята М. І. Кутузавым, які са жніўня з’яўляўся галоўна камандуючым Заходнімі арміямі. Нягледзячы на мужнасць расійскіх войскаў у Барадзінскай бітве, тактычны поспех застаўся на баку Напалеона.

**Палітыка французскіх улад і іх узаемаадносіны з мясцовым насельніцтвам.**

Амаль уся тэрыторыя Беларусі, акрамя паўднёва-ўсходніх паветаў, была захоплена напалеонаўскімі войскамі і кантралявалася французскім ваенным камандаваннем. Напалеон знайшоў тут прыхільнікаў, якія спадзяваліся на аднаўленне з яго дапамогай Рэчы Паспалітай. Многія прадстаўнікі шляхты, магнатаў, каталіцкага і ўніяцкага духавенства Літвы і Беларусі ўрачыста віталі напалеонаўскія войскі. Частка беларускіх сялян мела надзею, што Напалеон скасуе прыгоннае права. 19 чэрвеня 1812 г. у Вільні быў створаны Часовы ўрад Вялікага Княства Літоўскага. Ён складаўся з мясцовай знаці і кантраляваўся французскай адміністрацыяй. Ад гэтага ўрада патрабавалася перш за ўсё забяспечваць усім неабходным і нават папаўняць рэкрутамі “Вялікую армію”. Агульнавядома патрабаванне Напалеона, якое ён выказаў літоўскай дэлегацыі ў Вільні: “Хлеба, хлеба і хлеба”. Гэта не апраўдвала спадзяванняў мясцовай шляхты ў дачыненні палітыкі Напалеона. Частка яе працягвала падтрымліваць расійскага імператара.

**Становішча насельніцтва Беларусі ў час вайны.** На сялянскае і мяшчанскае саслоўі лёг асноўны цяжар наступстваў баявых дзеянняў, бо трэба было забяспечваць усім неабходным арміі абодвух бакоў. Усё гэта разам з рашэннем Напалеона захаваць прыгоннае права ў Літве і Беларусі да канца вайны выклікала незадавальненне беларускіх сялян. У такіх умовах сяляне сталі адмаўляцца ад выканання сваіх феадальных павіннасцяў. Яны пачалі нападаць на мясцовых памешчыкаў, процідзейнічаць камандам нарыхтоўшчыкаў з мэтай абароны сваёй маёмасці.

Адзін з атрадаў народнай самаабароны быў створаны жыхарамі вёскі Жарцы ў Полацкім павеце, якая апынулася ў зоне баявых дзеянняў. Калі да вёскі падышлі напалеонаўскія войскі, узброеныя жыхары ўступілі ў бой і прымусілі іх павярнуць назад.

Яны былі праваднікамі, разведчыкамі, нападалі на напалеонаўскіх салдат, удзельнічалі ў вызваленні Полацка. За гэта 22 чалавекі былі ўзнагароджаны сярэбранымі медалямі на блакітных стужках “На ўспамін аб 1812 годзе”.

**Выгнанне напалеонаўскай арміі.** У кастрычніку 1812 г. Напалеон пакінуў Маскву і быў вымушаны адступаць па старой, спустошанай яго войскамі Смаленскай дарозе. Адначасова перайшлі ў наступленне расійскія войскі на поўначы і поўдні Беларусі. 14-16 лістапада пры пераправе цераз раку Бярэзіну каля вёскі Студзёнка, на поўнач ад Барысава, Напалеон страціў больш за 20 тыс. чалавек. Існуе меркаванне, што князь Дамінік Радзівіл паказаў месца броду цераз Бярэзіну, і гэта выратавала імператара ад палону, а французскае войска — ад поўнага разгрому. Далейшае адступленне напалеонаўскай арміі ператварылася ва ўцёкі. У 2002 г. на месцы бітвы каля вёскі Студзёнка быў устаноўлены помнік ахвярам вайны 1812 г., у тым ліку ў памяць палеглых салдат французскай арміі.

З гісторыяй адступлення напалеонаўскіх войскаў звязана шмат легендаў пра напалеонаўскія скарбы на тэрыторыі Беларусі. Князь Дамінік Радзівіл быццам бы паспеў схаваць свае багацці ў Нясвіжскім замку. А непадалёку ад пераправы цераз Бярэзіну, верагодна, могуць быць схаваны скарбы, нарабаваныя войскамі Напалеона ў час паходу на Маскву.

**Вынікі вайны для Беларусі.** Вайна 1812 г. прынесла Беларусі вялікія спусташэнні. Шмат людзей загінула, былі разбураны многія гарады і вёскі. Амаль напалову скарацілася колькасць свойскай жывёлы і зменшыліся пасяўныя плошчы. Толькі добрыя ўраджаі пасляваенных 1813 і 1814 гг. выратавалі народ ад масавага голаду. Але і ў гэтых умовах расійскі ўрад працягваў захоўваць прыгонніцкія парадкі. У царскім маніфесце ад 30 жніўня 1814 г., у якім у сувязі з заканчэннем вайны дараваліся розныя міласці саслоўям, пра сялян было сказана наступнае: “Сяляне, верны нам народ, няхай атрымаюць узнагароду сваю ад Бога”. Сяляне вёскі Жарцы пасля вайны сталі лічыць сябе вольнымі і адмовіліся ісці на паншчыну. Тады мясцовы памешчык пакараў іх розгамі, прыгаворваючы: “Вось вам французы, вось вам вольнасць, вось вам крыж”. У 1819 г. царскі ўрад выкупіў жыхароў вёскі Жарцы (57 душ) разам з землямі з умовай спагнання з іх большай часткі гэтай платы. Але ўсе астатнія сяляне засталіся прыгоннымі.

Што датычыць асоб, якія прынялі бок Напалеона, то Аляксандр I схіляўся “да забыцця мінулых памылак”. Маніфестам 12 снежня 1812 г. абвяшчалася дараванне тым, хто вернецца з-за мяжы на працягу двух месяцаў. Толькі пасля заканчэння гэтага тэрміну іх маёнткі забіраліся на карысць дзяржавы.